《赋得独树边淮送人之京》
明代·林鸿

君不见秦淮水流东到海，淮边独树如车盖。九月微霜赤叶乾，枯枝飒飒鸣天籁。

枝上啼鸦散曙烟，枝头残照咽寒蝉。离人留饮停车骑，侠客相逢挂马鞭。

南国高僧从此去，驻锡雨花台下路。一饭淮边洗钵时，六时宴坐祇园树。

野鹤孤云任去还，禅心不道别离难。山中亦有长松树，待尔青青共岁寒。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。